b'\n_START_ARTICLE_\nEsauira\n_START_SECTION_\nPovijest\n_START_PARAGRAPH_\nOvo podru\xc4\x8dje je bilo naseljeno jo\xc5\xa1 u prapovijesti, Feni\xc4\x8dani su postali dominantni u 7. stolje\xc4\x87u pr. Kr., jo\xc5\xa1 prije osnutka Kartage. Karta\xc5\xa1ki moreplovac Hanno ga je posjetio u 5. stolje\xc4\x87u pr. Kr., te je tu osnovao trgova\xc4\x8dku postaju, a padom Kartage naselili su ga Rimljani. Numidijski kralj Juba II., rimski su\xc5\xbeanj, je u 1. stolje\xc4\x87u pr. Kr. u Esauiri zasnovao tvornicu bojenja tkanina, te su njihove purpurne toge (bojene pigmentima dobivenim iz lokalnih \xc5\xa1koljaka) nosili i rimski senatori._NEWLINE_Postupno je luka postala krajnja zapadna to\xc4\x8dka za karavane iz Sahare, a ponekad i uto\xc4\x8di\xc5\xa1te za pirate. U srednjem vijeku je tu sahranjen muslimanski svetac Sidi Mogdul, po kojemu je grad dobio ime Mogador. _NEWLINE_God. 1506. Portugalci su ga utvrdili, ali su ga ubrzo morali napustiti 1541. god. Za marokanskog sultana Mulaj Abdelmaleka, iz dinastije Saadi, 1628. godine se nastavila graditi utvrda, i to uz pomo\xc4\x87 kr\xc5\xa1\xc4\x87anskih robova. Dana\xc5\xa1nji grad datira iz 1765. godine, kada je sultan Sidi Muhamed ben Abdulah, iz dinastije Alaouite, odlu\xc4\x8dio izgraditi najve\xc4\x87u luku u to vrijeme, koja \xc4\x87e otvoriti Maroko vanjskom svijetu i pomo\xc4\x87i u razvoju poslovnih odnosa s Europom. Sultan je zatvorio sve ju\xc5\xbene luke europskim trgovcima, primorav\xc5\xa1i ih da se slu\xc5\xbee novom lukom u Mogadoru, te je grad postao poznat kao "Luka Timbuktua" iz kojega je dolazila roba iz sredi\xc5\xa1nje Afrike (ponajvi\xc5\xa1e crni robovi). Sljede\xc4\x87ih stolje\xc4\x87a grad je oja\xc4\x8dao svoj \xe2\x80\x8b\xe2\x80\x8bstatus kao va\xc5\xbeno trgova\xc4\x8dko sredi\xc5\xa1te kao luka Marake\xc5\xa1a, s prometom robe duplo ve\xc4\x87im od Rabata. Mellah ("geto") je \xc5\xbdidovska \xc4\x8detvrt koja je odigrala vrlo va\xc5\xbenu ulogu u povijesti grada, budu\xc4\x87i da je sultan koristio ovu zajednicu za uspostavljanje odnosa s Europom i organiziranje trgovia\xc4\x8dkih djelatnosti. Oni su dobili titulu Toujjar Es-Sultan ("kraljevski trgovci"), daju\xc4\x87i im zna\xc4\x8dajne gospodarske i politi\xc4\x8dke privilegije._NEWLINE_Nakon \xc5\xa1to su ga osvojili Francuzi 1893. godine, mnogi trgova\xc4\x8dki putovi prema unutra\xc5\xa1njosti  Afrike su se zatvorili i Mogador je izgubio negda\xc5\xa1nji zna\xc4\x8daj. Grad je ostao dijelom francuskog protektorata sve do osamostaljenja Maroka 1956. godine, i danas mnogi stanovnici Eauira govore francuski jezik. Esauira je 1960-ih postao "meka" hipicima, a danas je popularna destinacija za mnoge turiste iz ve\xc4\x87ih marokanskih gradova i Europe.'